《次韵陈道士和徐星韵见寄 其一》
宋代·方一夔

寄迹琳宫绛阙边，聚星家世楚先贤。但留法界寸田在，不要穷途众目怜。

谈客由来无负郭，诗盟此去定忘年。吾衰有分非君独，休羡千金有计然。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。